#JouMenseMyMense saam met SPAR – Eleos sopkombuis bring Hoop, Woord en Waarheid - GROOTfm 90.5
Ek dink aan Mattheus 4:4 wat sê: "'n Mens leef nie net van brood nie, maar van elke woord wat uit die mond van God kom'. Dit is presies wat by Eleos se sopkombuis gebeur. Daar is soveel meer as 'n kospakkie en 'n glasie koeldrank.
Ons gesels met Tannie Susan Cornellius wat die sopkombuis as 'n hawelose bygewoon het. En nou? Nou werk sy as vrywilliger daar. Sy spreek 'n skare mismoed toe, en haar hoof boodskap: 'Kry die Here in julle lewe! Laat Hom toe om julle te help en te inspireer.' Estelle van Eleos is volgende aan die woord, en sy herinner ons dat Hy vir ons almal die kruis gedra het. Dat ons betekenisvol en waardevol is.
Ons ontmoet verskeie rolspelers; die span van Eleos – Estelle, San Karin, Clariza, Olga en Tertia – Christo Brits, 'n vrywilliger by die sopkombuis wat bedien en sendingwerk tussen die hawelose mense doen, die span vrywilligers, Anna en Loraine met hul span van 'Women on the Move', Catrien van die gemeenskapspolisieforum. Dan is daar die groep wat hiernatoe kom vir 'n kospakkie, maar vir meer as dit, vir Woord en Waarheid. Van die vele sopkombuis-eregaste sluit in Pierre du Toit (wat 'n Bybel-toepassing wil skryf), Oom Jannie Labuscagne, Johan en sy pragtige hond, Louise en Phillip. Oom Jannie Labuscagne en sy vrou, Heillie (wat groot GROOTfm 90.5 aanhangers is), versorg tans 'n bejaarde paar, Oom Jakes en Tannie Marie Jacobs, wat alles verloor het toe Oom Jakes siek geword het. Oom Jannie het self geweldige trauma ervaar toe hy sy stembande verloor het met keelkanker. Sy hart is goud, en daar is altyd plek vir nog mense in hulle huis.